سلطان ابراہیم شاہ شرقی

سلطان ابراہیم شاہ شرقی (وفات: 1440ء) جونپور سلطنت کا تیسرا حکمران تھا جس نے 1401ء سے 1440ء تک بحیثیت سلطان جونپور سلطنت حکمرانی کی۔

 سوانح 

 تخت نشینی 
سلطان مبارک شاہ شرقی کی وفات کے بعد 1401ء میں اُس کا چھوٹا بھائی ملک اکرم شمس الدین المعروف بہ سلطان ابراہیم شاہ شرقی تخت نشین ہوا۔ اُس کی رسمِ تاج پوشی پر بنگال، بہار، ترہت، اودھ اور قنوج کے راجگان اور شرقی اُمراء نے بیش بہاء تحائف اور نذرانے پیش کیے۔ جونپور میں جشنِ چراغاں کیا گیا۔ مدرسوں اور خانقاہوں میں لنگر جاری کیے گئے۔علما و فقراء کو شاہی خلعت عطاء کیے گئے اور تمام سلطنت میں ہر امیر و غریب نے خوشی منائی۔تذکرۂ مشائخ شیراز ہند جونپور،  صفحہ 89۔

 انتظام سلطنت 
سلطان ابراہیم شاہ نے جس وقت جونپور سلطنت جیسی نوزائیدہ سلطنت کی باگ دوڑ ہاتھ میں لی، اُس وقت سلطنت کی بنیادیں ابھی کمزور تھیں اور چاروں اطراف میں سرحدوں پر حریف سلاطین جونپور سلطنت پر قبضہ جمانے کی فکر میں تھے۔ سلطنت کے باجگزار راجے بھی اطاعت گزاری سے منحرف ہوتے جا رہے تھے۔ چنانچہ اِن حالات میں سلطان ابراہیم شاہ نے سیاسی حالات کا بخوبی جائزہ لیا اور تمام دشمن طاقتوں کا یکے بعد دیگرے قلع قمع کرتے ہوئے سلطنت کی بنیادی آئندہ ایک صدی تک کے لیے مستحکم کر دیں۔تذکرۂ مشائخ شیراز ہند جونپور،  صفحہ 89۔

 عسکری فتوحات 
1401ء میں سلطان ابراہیم شاہ نے اپنی فتوحات کا آغاز کیا۔ سب سے پہلے اُس نے 1401ء میں ملو اِقبال اور سلطان محمود شاہ تغلق کی افواج کو شکست دے کر قنوج پر اپنا سکہ جمایا۔1402ء میں اُس نے ترہت کے باغی ملک ارسلان کی سرکوبی کی اور اپنے باجگزار راجا کیرتی سنگھ کو دوبارہ شاہی گدی پر بحال کر دیا۔ 1407ء میں سلطان لشکرِ جرار لے کر دہلی فتح کرنے کے لیے بڑھا اور سنبھل اور برن (بلند شہر) پر قبضہ جماتے ہوئے دہلی کے بالمقابل دریائے جمنا کے کنارے جا پہنچا مگر سلطان مظفر گجراتی کی فتح مالوہ اور اُس کے بعد جونپور پر حملے کی خبروں کے باعث ابراہیم شاہ کو مجبوراً دہلی فتح کیے بغیر ہی واپس جونپور لوٹنا پڑا۔تذکرۂ مشائخ شیراز ہند جونپور،  صفحہ90۔تاریخ مبارک شاہی، صفحہ 176۔طبقات اکبری، جلد 1، صفحہ 277۔منتخب التواریخ، جلد 1، صفحہ 275-276۔

 وفات 
سلطان ابراہیم شاہ شرقی نے 1440ء میں جونپور میں وفات پائی۔احسن التواریخ، صفحہ 417۔جونپور نامہ، صفحہ13۔تذکرۂ مشائخ شیراز ہند جونپور،  صفحہ92۔

 کتابیات 

 میاں محمد سعید: تذکرۂ مشائخ شیراز ہند جونپور، ص 81۔ مطبوعہ لاہور، ستمبر 1976ء

 حوالہ جات 

زمرہ:تاریخ ہندوستان
زمرہ:ضلع جونپور
زمرہ:برصغیر میں اسلامی حکومت
زمرہ:ہندوستان کی سلطنتیں اور مملکتیں
زمرہ:ضلع جونپور کی شخصیات
زمرہ:تاریخ اتر پردیش
زمرہ:شیعہ شاہی سلاسل